На основу члана 40. став 1. тачка 7. Статута општине Инђија („Службени лист општине Инђија“, бр. 5/19),

Скупштина општине Инђија на седници одржаној дана, 18. маја 2020. године

**ОДЛУКА**

**О СТАВЉАЊУ ВАН СНАГЕ ОДЛУКЕ О НАКНАДИ ЗА ЗАШТИТУ И**

**УНАПРЕЂИВАЊЕ ЖИВОТНЕ СРЕДИНЕ ОПШТИНЕ ИНЂИЈА**

**Члан 1.**

Ставља се ван снаге Одлука о накнади за заштиту и унапређивање животне средине општине Инђија („Службени лист општине Инђија“, бр. 1/12, 14/14 и 6/17).

**Члан 2.**

Ова одлука ступа на снагу осмог дана од дана објављивања у „Службеном листу општине Инђија“.

**СКУПШТИНА ОПШТИНЕ ИНЂИЈА**

**Број: 501-27/2020-I Председник,**

**Дана: 18. маја 2020. године**

**И н ђ и ј а Милан Предојевић**

**Образложење**

Одлуком о накнади за заштиту и унапређивање животне средине општине Инђија („Службени лист општине Инђија“, бр. 1/12, 14/14 и 6/17), уведена је накнада за заштиту и унапређивање животне средине на територији општине Инђија, утврђени су обвезници, висина, рокови и начин плаћања накнаде.

У међувремену је донет Закон о накнадама за коришћење јавних добара („Службени гласник РС“, бр. 95/18 и 49/19. Види: Усклађене динарске износе 86/19) и

Уредба о критеријумима за одређивање активности које утичу на животну средину према степену негативног утицаја на животну средину који настаје обављањем активности, износима накнада („Службени гласник РС“, бр. 86/19 и 89/19).

Чланом 134. став 2. Закона о накнадама за коришћење јавних добара регулисано је да ближе критеријуме за одређивање активности које утичу на животну средину према количини загађења, односно степену негативног утицаја на животну средину који настаје обављањем активности, као и износе накнада за одређене активности из става 1. тачка 1) овог члана у оквиру износа прописаних у Прилогу 6, Табела 2. овог закона, услове за ослобађање од плаћања накнаде или њено умањење, као и критеријуме који су од значаја за утицај физичких лица на животну средину, утврђује Влада на предлог министарства у чијој су надлежности послови заштите животне средине.

На основу овлашћања датих у члану 134. став. 2. напред наведеног закона Влада је донела Уредбу којом се утврђују ближи критеријуми за одређивање активности које утичу на животну средину према степену негативног утицаја на животну средину који настаје обављањем активности, износи накнада за заштиту и унапређивање животне средине, а пошто се уредба директно примењује не постоји више правни основ за примену Одлуке о накнади за заштиту и унапређивање животне средине општине Инђија („Службени лист општине Инђија“, бр. 1/12, 14/14 и 6/17), те је исту потребно ставити ван снаге.

С обзиром на изнето, предлаже се Скупштини општине да Одлуку о стављању ван снаге Одлуке о накнади за заштиту и унапређивање животне средине општине Инђија, усвоји у тексту како је дат у материјалу.

**Општинска управа општине Инђија**

**Одељење за правне и скупштинске послове**